Stjórnamaður í VÁ, félagi um vernd Seyðisfjarðar, gagnrýnir harðlega að sveitarfélagið Múlaþing ætli ekki að nýta skipulagsvald yfir áformuðu fiskeldi innan hafnarsvæðis á Seyðisfirði.
Samtök sem berjast gegn fiskeldi í opnum sjókvíum í Seyðisfirði furða sig á því að sveitarfélagið Múlaþing ætli ekki að nýta sér skipulagsvald yfir hafnarsvæðinu sem nær fyrir allan fjörðinn. Þau telja að þannig mætti knýja fram samráðsferli um fiskeldið.
Fiskeldi Austfjarða áformar fiskeldi á þremur stöðum í Seyðisfirði en meirihluti Seyðfirðinga virðist mótfallinn því. Fimmtíu og fimm prósent íbúa skrifuðu undir mótmæli gegn eldi í firðinum. Þeir eru ekki síst ósáttir við að Fiskeldi Austfjarða telji sig óbundið af nýju haf- og strandsvæðaskipulagi sem er í vinnslu, eldisáformin voru tilkynnt áður en lög um skipulagið tóku gildi.
En samkvæmt lögfræðiáliti sem VÁ, félag um vernd fjarðar, lét gera kemur í ljós að allur fjörðurinn er skilgreindur sem hafnarsvæði sem þýðir að Seyðisfjarðarhöfn og sveitarfélagið fara með skipulagsvaldið. Samkvæmt lögfræðiálit sem höfnin lét vinna færðist það skipulagsvald yfir til svæðisráðs sem vinnur strandsvæðisskipulagið þegar lög um það tóku gildi.
Ekki er að sjá að sveitarfélagið vilji virkja þetta skipulagsvald.
Á síðasta fundi sveitarstjórnar felldi meirhlutinn tillögu frá Austurlistanum og VG um að sveitarfélagið lýsti því yfir við Fiskeldi Austfjarða að fyrirhugað eldi heyrði undir skipulagið sem er í vinnslu. Í staðinn var samþykkt áskorun um að svæðisráð sem vinnur skipulagið taki tillit til ábendinga sveitarfélagsins.
Sigfinnur Mikelsson stjórnarmaður í VÁ er ósáttur við þessa afgreiðslu sveitarfélagsins. Hann vill að Múlaþing beiti sér fyrir því að allt fiskeldið fari í fullgilt skipulags- og samráðsferli enda sé svæðið á valdi hafnarinnar.
Höfnin í Seyðisfirði nær alveg út allan fjörð. Út fyrir öll þau svæði sem að fiskeldi Ausfjarða tilgreinir, þá er það innan hafnarsvæðis Seyðisfjarðar. Eins og þeir vilja halda fram, þá sé þetta bara einskis manns land og enginn hafi neitt um þetta að segja. Menn geti bara komið eins og á víkingaöld og skellt niður opnum sjókvíum í Seyðisfjörð og það sé bara enginn sem getur sagt nokkurn skapaðan hlut um það. Lögin geta bara ekki verið svoleiðis á 21. öldinni.